Diari Oficial de la Generalitat Valenciana


Sumari del DOGV 5716, del 04-03-2008 (2008/2351)

RESOLUCIÓ de 22 de febrer de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre el Ministerio de Defensa i la Generalitat per a la creació i funcionament d'escoles d'Educació Infantil de primer cicle dependents del Ministerio de Defensa.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5716

Data del DOGV
:   04-03-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/2351


Data del document
:   22-02-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Educació
    * educació preescolar
    * guarda de xiquets
    * cooperació administrativa
    * administració central
    * exèrcit
    * centre d'ensenyament

RESOLUCIÓ de 22 de febrer de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni marc de col·laboració entre el Ministerio de Defensa i la Generalitat per a la creació i funcionament d'escoles d'Educació Infantil de primer cicle dependents del Ministerio de Defensa. [2008/2351]  
El Ministerio de Defensa i la Generalitat han subscrit, després de la tramitació prèvia reglamentària, el 7 de febrer de 2008, el conveni marc de col·laboració per a la creació i funcionament d'escoles d'Educació Infantil de primer cicle dependents del Ministerio de Defensa.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0279/2008, i que figura com a annex d'esta resolució.  
Valencia, 22 de febrer de 2008.- El director general de Relacions amb les Corts i Secretariat del Consell: Ángel Mompó Romero.  
Conveni Marc de col·laboració entre el Ministeri de Defensa i la Generalitat per a la creació i funcionament d'escoles d'Educació Infantil de primer cicle dependents del Ministeri de Defensa.  
València, 7 de febrer de 2008  
Reunits  
D'una part, la Subsecretària de Defensa, María Victoria San José Villacé, per delegació de firma conferida el 18 de juliol de 2007, pel ministre de Defensa expressament per a este acte.  
I d'una altra part, Alejandro Font de Mora Turón, conseller d'Educació, en nom i representació de la Generalitat, en virtut de l'acord adoptat pel Consell, el dia 21 de setembre de 2007.  
Ambdós parts es reconeixen mútuament, en la qualitat amb què intervenen, amb capacitat legal suficient per a subscriure el present Conveni Marc, i amb este fi  
Exposen  
Primer. Que el Ministeri de Defensa està adoptant iniciatives dirigides a assegurar la igualtat d'oportunitats entre dones i hòmens en el si de les Forces Armades, en el marc de la Llei Orgànica 3/2007, de 22 de març, per a la igualtat efectiva de dones i hòmens (BOE núm. 71, de 23.03.2007), i així evitar qualsevol discriminació per raó de gènere, i facilitar la integració i la permanència de la dona militar.   
Segon. Que un dels àmbits d'actuació en què és necessari incidir per a aconseguir eixos objectius és el de la conciliació de la vida professional i familiar. En el que afecta este Conveni, el Ministeri de Defensa pretén que l'atenció dels fills durant la jornada laboral no supose un problema per als i les militars. El Ministeri de Defensa considera que esta qüestió podria abordar-se per mitjà de la creació de Servicis d'Atenció a la Primera Infància (0-3 anys).  
Tercer. Que el 4 de març de 2005, mitjançant un Acord de Consell de Ministres, es van aprovar un conjunt de mesures per a afavorir la incorporació i la integració de la dona en les Forces Armades. El dit Acord ha sigut publicat en el Butlletí Oficial de l'Estat per mitjà de l'Orde DEF 524/2005, de 7 de març.  
Entre les mesures que es contemplen en l'esmentat Acord, figura l'establiment d'un programa per a la creació, funcionament i manteniment d'Escoles d'Educació Infantil per als anys 2005 al 2007. En aplicació d'este acord, s'ha configurat la Comunitat Valenciana com prioritària d'actuació.  
Quart. Que l'article 4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, establix el principi de cooperació com a base que ha de regir les relacions entre les Administracions Públiques.  
Quint. Que l'article 15 de la Llei Orgànica 2/2006, de 3 de maig, d'Educació (BOE núm. 106 de 04.05.2006) establix que les Administracions públiques promouran un increment progressiu de l'oferta de places públiques en el primer cicle d'Educació infantil. Amb este fi determinaran les condicions en què podran establir-se convenis amb les corporacions locals, altres Administracions i entitats privades sense fins de lucre.  
Sext. L'Estatut d'Autonomia de la Comunitat Valenciana establix en l'article 53 que correspon a la Comunitat Autònoma la competència de desplegament legislatiu i execució de l'ensenyança en tota la seua extensió, nivells i graus, modalitats i especialitats, en l'àmbit de les seues competències, d'acord amb el que disposa l'article 27 de la Constitució i lleis orgàniques que, conforme a l'apartat 1 de l'article 81 el despleguen, i sense perjuí de les facultats que atribuïx a l'Estat l'article 149.1 30a i de l'alta inspecció per al seu compliment i garantia.  
Per tot això, les parts intervinents procedixen a la formalització del present Conveni Marc d'acord amb les següents  
Clàusules  
Primera. El present Conveni té com a objecte establir el marc de col·laboració entre la Comunitat Valenciana i el Ministeri de Defensa, dirigit a garantir la implantació, coordinació, funcionament i finançament de les Escoles d'educació infantil de primer cicle, de titularitat del Ministeri de Defensa, de conformitat amb el que preveu el punt 2 de l'Acord de Consell de Ministres, de 4 de març de 2005, pel qual s'aproven mesures per a afavorir la incorporació i la integració de la dona en les Forces Armades, publicat per Orde DEF/524/2005, de 7 de març, el qual establix un programa per a la creació de centres infantils, a fi de facilitar la conciliació de la vida familiar i professional dels membres de les Forces Armades i del personal civil al seu servici, que figura com a annex II d'este acord. Podran ser proposats nous centres pels Exèrcits i l'Armada, d'acord amb les necessitats dels diferents establiments o unitats. Les corresponents autoritzacions administratives es procuraran a través de convenis marc i convenis específics amb les respectives Comunitats autònomes i ciutats amb Estatut d'Autonomia on estos centres vagen a instal·lar-se.   
Segona. El Ministeri de Defensa proposarà a la Generalitat, per mitjà de la subscripció dels corresponents convenis específics, la creació de les Escoles d'Educació Infantil de primer cicle en els establiments castrenses que considere necessari. El Ministeri de Defensa assumirà el manteniment, funcionament i gestió dels esmentats centres educatius, que podrà ser directa o indirecta a través de la contractació del corresponent servici.   
Tercera. Així mateix, la conselleria d'Educació establirà una ajuda econòmica anual, amb l'objectiu de col·laborar en el manteniment d'estos centres per mitjà de la subscripció d'un conveni específic de finançament parcial.   
Quarta. Els Quarters Generals dels tres Exèrcits podran subscriure, en l'àmbit de les seues competències, en atenció a les necessitats que detecten i prèvia coordinació entre ells i el Ministeri de Defensa, els corresponents convenis específics de finançament parcial, en desplegament del present Conveni Marc.  
Quinta. El Ministeri de Defensa garantirà que els centres d'Atenció a la infància complisquen els requisits quant a instal·lacions, organització, funcionament, titulació del professorat, programes i plans d'estudi que s'impartisquen exigits per la normativa vigent, sense perjuí de les especificitats que es deriven de les preceptives raons de seguretat, així com del que preveu el present Conveni.   
Sexta. El funcionament dels centres mencionats es regirà amb caràcter general per la normativa dictada per la Generalitat per als centres de semblants característiques, si bé tenint en compte el fi per al qual es va a crear cada centre i a què es fa referència en l'Acord de Consell de Ministres mencionat en la clàusula primera.   
No obstant això, una vegada satisfetes les necessitats d'este personal, la resta de places vacants, si n'hi ha, i no ho impedisquen raons de seguretat, es podrà oferir a tercers beneficiaris.  
Sèptima. La conselleria d'Educació deurà:  
- Orientar i supervisar el condicionament de les instal·lacions que realitzarà el Ministeri de Defensa.   
- Informar el Ministeri de Defensa sobre el pla d'actuació anual i memòria en el que afecte la zona d'estos centres.  
- Correspon a la conselleria d'Educació el control de l'aplicació en estes Escoles Infantils de la normativa curricular, d'ordenació acadèmica, i la resta d'aspectes de l'activitat escolar, a través de la inspecció educativa.  
El Ministeri de Defensa deurà:   
- Controlar en els centres el compliment de la normativa establida en les estipulacions del present Conveni Marc i en els corresponents Convenis d'aplicació.  
- Controlar i gestionar el pressupost de les Escoles d'Educació Infantil de primer cicle.  
- Proposar a la Generalitat el pla d'actuació i memòria anual que afecte els seus centres.   
Octava. El Ministeri de Defensa es compromet a facilitar a la Comunitat Valenciana quantes dades esta estime convenients sobre el funcionament dels centres, en especial, el nombre d'aules i alumnes, pressupost i gastos de funcionament i a justificar les aportacions que reba en la forma en què establisca la normativa aplicable.  
Novena. En tota la documentació i informació dels centres mencionats que estiguen en funcionament a l'empara d'este Conveni, es consignarà expressament la referència a les entitats que les patrocinen.  
Desena. Per al seguiment de l'execució del present Conveni Marc així com per als successius convenis específics, es crea una Comissió Tècnica, integrada, almenys, per dos representants de la Comunitat Valenciana i dos representants del Ministeri de Defensa.  
Esta Comissió es reunirà, almenys, dos vegades a l'any i podrà redactar anualment un informe en què s'arreplegue l'avaluació de les actuacions realitzades i les propostes que considere oportunes per a un millor funcionament dels centres.  
A esta Comissió li correspondrà l'estudi i proposta dels successius convenis d'aplicació així com la interpretació dels dubtes i controvèrsies que sorgisquen en la interpretació del present Conveni.  
Onzena. El present Conveni tindrà vigència des del moment de la seua firma i la mantindrà fins que alguna de les parts formule la seua denúncia per escrit, amb una antelació mínima de sis mesos.  
Dotzena. Seran causes de resolució del present Conveni, el mutu acord de les parts, el desistiment d'alguna d'elles, la impossibilitat sobrevinguda que afecte el compliment dels respectius compromisos, així com l'incompliment d'estos imputable a alguna de les parts.  
Tretzena. Este Conveni té naturalesa juridicoadministrativa. Per a la interpretació de dubtes i controvèrsies que sorgisquen en la seua interpretació caldrà ajustar-se al que disposen les clàusules, en les funcions de la Comissió Tècnica establides en la clàusula desena i, subsidiàriament, s'acudirà als principis establits en el Text Refós de la Llei de Contractes de les Administracions Públiques, aprovat per Reial Decret 2/2000, de 16 de juny, les restants normes administratives aplicables i als principis generals del Dret.  
Catorzena. Les qüestions litigioses que puguen sorgir en la interpretació i compliment d'este Conveni seran de coneixement i competència de l'Orde Jurisdiccional Contenciós Administratiu.  
E prova de conformitat, les parts firmen el present document en dos exemplars i a un sol efecte en el lloc i la data dalt indicats.  
La subsecretària de Defensa. María Victoria San José Villacé  
El conseller d'Educació. Alejandro Font de Mora Turón